# Jordi Torras i Badosa

Jordi Torras i Badosa (Sant Vicenç dels Horts, 24 de setembre de 1980) és un exjugador de futbol sala català.

## Trajectòria

Jordi Torras va iniciar-se en el futbol sala a La Palma de Cervelló. A l'edat de cadet va entrar a formar part de les categories inferiors de la secció de futbol sala del Futbol Club Barcelona. Als 16 anys va fer el salt al primer equip, on jugà de 1996 a 2003, any en què va anar al Miró Martorell. Durant la seva primera etapa al Barça, la secció era encara semi-professional i Torras va poder debutar en la màxima categoria d'aquest esport, la Divisió d'Honor, però a causa de dos descensos també va jugar a la divisió de Plata en més d'una ocasió. L'any 2000 guanyà la Copa Catalunya amb el Barça.
Després d'un any a Martorell, on tornà a guanyar la Copa Catalunya, va fer el salt al Polaris World Cartagena, un dels equips potents de la Divisió d'Honor, on va adquirir experiència, i on fou reconegut fins al punt que s'anomenà una penya amb el seu nom. La temporada 2005/06 va arribar a ser subcampió de lliga. Degut a la pèrdua del patrocinador del Polaris World Cartagena, va marxar a l'Inter Movistar. Amb aquest equip madrileny guanyà títols importants com el campionat de Lliga, Copa espanyola, Supercopa espanyola i UEFA Futsal Cup. També ha format part de la selecció espanyola, amb la qual ha estat més de 100 vegades internacional.
L'any 2010 va retornar a un reforçat i professionalitzat FC Barcelona entrenat per Marc Carmona, i en la primera temporada l'equip va assolir tots els títols en joc, inclosa la Copa Catalunya, la Copa espanyola, la Copa del Rei i la Lliga.
El 2014 fitxa per l'Asti italià, club en el qual es retira el 29 de desembre de 2015, a causa d'una lesió crònica al maluc.

## Perfil

Jordi Torras és un jugador de tipus defensiu, malgrat que en els seus inicis al Barça jugava més enfocat a l'atac, com ala esquerra amb arribada i gol. El seu joc ha evolucionat cap a la defensa, on destaca pel seu físic, aportant estabilitat a l'equip al darrere.

## Clubs

* 1996/2003 – FC Barcelona
* 2003/2004 – Miró Martorell
* 2004/2007 – Polaris World Cartagena
* 2007/2010 – Inter Movistar
* 2010/2014 – FC Barcelona Alusport
* 2014/2015 - Città di Asti Calcio a 5

## Palmarès

Inter Movistar
* 2010, Supercopa espanyola
* 2009, Copa d'Espanya
* 2009, UEFA Futsal Cup
* 2008, Copa Intercontinental
* 2008, Recopa d'Europa
* 2007-2008, Lliga espanyola
* 2007, Supercopa espanyola
Miró Martorell
* 2003 Copa Catalunya
FC Barcelona
* 2000 Copa Catalunya
* 2010 Copa Catalunya
* 2011 Copa del Rei
* 2011 Copa d'Espanya
* 2011 Lliga d'Espanya
Selecció espanyola de futbol sala
* 2010 Campió d'Europa, selecció absoluta, Hongria 2010
* 2008 Plata, Mundial Brasil
* 2007 Copa d'Europa, Portugal
* 2005 Copa d'Europa, Txèquia
* 2004 Mundial Xina-Taipei
Títols personals
* 2008-2009 Millor Ala-Tanca de la LNFS

## Referències

* 1 2 3 4 5 6 7 8 9 10 11 FC Barcelona.Fitxa de Jordi Torras
* ↑ lnfs.es, Jordi Torras alcanzó las 100 internacionalidades con España
* ↑ eleconomista.es, 17/06/2010, Fútbol sala.- Jordi Torras vuelve al FC Barcelona siete años después
* ↑ Marca, 26/06/2011, El Barça también reina en fútbol sala
* ↑ Sport, 29/12/2015, Jordi Torras colgó las botas